b'\n_START_ARTICLE_\nPeticija zoper cenzuro in politi\xc4\x8dne pritiske na novinarje v Sloveniji\n_START_PARAGRAPH_\nPeticija zoper cenzuro in politi\xc4\x8dne pritiske na novinarje v Sloveniji je bila stanovska peticija, ki jo je podpisalo 571 slovenskih novinarjev in s katero so opozorili na domnevno medijsko cenzuro v \xc4\x8dasu vlade Janeza Jan\xc5\xa1e._NEWLINE_Pobudnika peticije sta bila Bla\xc5\xbe Zgaga (Ve\xc4\x8der) in Matej \xc5\xa0urc (Radio Slovenija), ki sta peticijo sestavila 6. septembra 2007; podpise pa sta pri\xc4\x8dela zbirati 10. septembra, nakar pa je bila 26. septembra peticija javno objavljena v medijih ter isto\xc4\x8dasno poslana 320 naslovnikom v Sloveniji in tujini. Do 22. septembra je peticijo podpisalo 438 novinarjev. Do 16. oktobra 2007, ko sta Zgaga in \xc5\xa0urc predala peticijo tudi predsedniku dr\xc5\xbeavnega zbora Francetu Cukjatiju, je peticijo podpisalo 571 novinarjev._NEWLINE_Peticija je bila ena odmevnej\xc5\xa1ih politi\xc4\x8dnih zgodb leta 2007. Med drugim jo je javno podprl takratni predsednik dr\xc5\xbeave Janez Drnov\xc5\xa1ek, vlada pa je zapisane o\xc4\x8ditke zavrnila v sporo\xc4\x8dilu za javnost. Javnega posmeha med nasprotniki je bilo dele\xc5\xbeno dejstvo, da so med podpisniki tudi \xc4\x8dlani uredni\xc5\xa1tev revij, kot je Ciciban; ti so pojasnili, da je bil podpis zgolj izraz solidarnosti do stanovskih kolegov. \xc5\xa0est dr\xc5\xbeavljanov, ve\xc4\x8dinoma \xc4\x8dlanov stranke SDS, je zoper podpisnike februarja 2008 vlo\xc5\xbeilo celo kazensko ovadbo zaradi\xc2\xa0\xc2\xbbobrekovanja in sramotitve dr\xc5\xbeave\xc2\xab.\n_START_SECTION_\nBesedilo\n_START_PARAGRAPH_\nPETICIJA ZOPER CENZURO IN POLITI\xc4\x8cNE PRITISKE NA NOVINARJE V SLOVENIJI_NEWLINE_Slovenske novinarke in novinarji obto\xc5\xbeujemo predsednika vlade Janeza Jan\xc5\xa1o omejevanja medijske svobode._NEWLINE_Po volitvah 2004 je za\xc4\x8dela desnosredinska vlada trgovati z dr\xc5\xbeavnimi dele\xc5\xbei v ve\xc4\x8djih slovenskih podjetjih, ki so bila solastniki medijev. S spremembami kapitalske sestave je omogo\xc4\x8dila zamenjavo ve\xc4\x8dine predsednikov uprav, \xc4\x8dlanov nadzornih svetov in urednikov ve\xc4\x8dine osrednjih slovenskih medijev. S tem je v njih vzpostavila neformalno in vplivno piramido odlo\xc4\x8danja. Novi direktorji in uredniki ne spo\xc5\xa1tujejo novinarske avtonomije in cenzurirajo novinarske vsebine, ki so kriti\xc4\x8dne do oblasti._NEWLINE_Vme\xc5\xa1avanje vlade in vladajo\xc4\x8de stranke SDS v medije je 12. junija 2007 v pismu priznala nekdanja dr\xc5\xbeavna sekretarka na ministrstvu za gospodarstvo Andrijana Starina Kosem._NEWLINE_Vladajo\xc4\x8da koalicija je s pomo\xc4\x8djo parlamentarne ve\xc4\x8dine sprejela tudi novi zakon o RTV Slovenija, ki je v praksi okrepil nadzor vladajo\xc4\x8dih struktur nad javnim radiem in televizijo._NEWLINE_Cenzura v slovenskih medijih ima ve\xc4\x8d pojavnih oblik. Prva se nana\xc5\xa1a na vsebinske popravke \xc4\x8dlankov brez avtorjevega soglasja. Drugi\xc4\x8d, tudi naro\xc4\x8deni \xc4\x8dlanki pogosto niso objavljeni, obi\xc4\x8dajno brez tehtnega pojasnila. Tretja oblika je omejevanje poro\xc4\x8danja o nekaterih politi\xc4\x8dno ob\xc4\x8dutljivih temah in prepoved dostopa vladi nev\xc5\xa1e\xc4\x8dnim mnenjskim voditeljem do dolo\xc4\x8denih medijev. Novinarjem odpovedujejo delovna razmerja, jih degradirajo, jim odvzemajo delovna podro\xc4\x8dja, jih preme\xc5\xa1\xc4\x8dajo, diskriminirajo in \xc5\xa1ikanirajo._NEWLINE_Protestu se pridru\xc5\xbeujemo tudi novinarji v medijih, ki niso pod vplivom vlade, novinarji, ki pi\xc5\xa1emo za tuje medije, in tisti, ki smo zaradi nevzdr\xc5\xbenih pritiskov zapustili novinarski poklic, se upokojili ali si poiskali slu\xc5\xbebo v drugih medijih._NEWLINE_Pismo z vsebino, ki se nana\xc5\xa1a na cenzuro in vladne pritiske zoper novinarje, so \xc5\xbee prejeli predsedniki dr\xc5\xbeav, parlamentov in vlad vseh \xc4\x8dlanic Evropske unije, \xc5\xa1tevilne nevladne organizacije in medijske ustanove po svetu._NEWLINE_Prvega januarja 2008 bo Slovenija prevzela predsedovanje Evropski uniji. Kak\xc5\xa1no bo sporo\xc4\x8dilo dr\xc5\xbeavljanom Evropske unije, \xc4\x8de ji predseduje dr\xc5\xbeava, v kateri so pritiski na novinarje vse bolj samoumevni in v kateri se krepi avtoritarni na\xc4\x8din vladanja na ra\xc4\x8dun demokracije in medijske svobode? Predsedovanje take dr\xc5\xbeave utegne biti skrb vzbujajo\xc4\x8d znak za sedanjost, \xc5\xa1e bolj pa za prihodnost Evropske unije._NEWLINE_V Ljubljani, 10. septembra 2007'